钦定古今图书集成/明伦汇编/氏族典/第460卷 > 魏大中
## 钦定古今图书集成/明伦汇编/氏族典/第460卷 > 魏大中

按《明外史魏大中传》：“大中，字孔时，嘉善人。万历四十
四年进士，官行人。天启元年，擢工科给事中，再迁礼
科左给事中。四年迁吏科都给事中。大中尝驳苏州巡抚王象恒恤典，山东人咸怒。及驳浙江巡抚刘一
焜，江西人亦大怒。给事中章允儒，江西人也，嗾其同
官傅櫆，假汪文言发难，劾大中交通文言，肆为奸利。”
疏入，魏忠贤大喜，立下文言诏狱。大中上疏力辩。狱
方急，御史黄尊素语镇抚刘侨曰：“文言无足惜，不可
使缙绅祸由此起。”侨颔之，狱词无所连。文言廷杖褫
职，牵及者获免。未几，杨涟疏劾忠贤，大中亦率同官
上言忠贤结党树威。忠贤得疏大怒，矫旨切责。大学
士魏广微结纳忠贤，大中抗疏劾之。广微愠阴伺其
隙，迨吏部推谢应祥巡抚山西。广微遂嗾所亲陈九
畴劾大中出应祥门，推举不公，贬三秩，出之外。明年，
逆党梁梦环复劾文言，再下诏狱。镇抚许显纯诬大
中受杨镐、熊廷弼贿，矫旨逮下诏狱。酷刑拷讯，血肉
狼籍。其年七月，狱卒受旨毙之。庄烈帝嗣位，谥“忠节。”
长子学洢，字子敬，有至性。以“大中”毙，竟号哭死。次子
学濂，崇祯十六年进士。授庶吉士。京师陷，缢死。